Diari Oficial de la Generalitat Valenciana


Sumari del DOGV 7701, del 20-01-2016 (2016/62)

RESOLUCIÓ de 3 de desembre de 2015, de la consellera de Justícia, Administració Pública, Reformes Democràtiques i Llibertats Públiques, per la qual es nomenen els membres de l'Observatori sobre Justícia Gratuïta, derivat del Fòrum de Debat sobre la Justícia a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7701

Data del DOGV
:   20-01-2016

Secció del DOGV
:   II. AUTORITATS I PERSONAL - B) NOMENAMENTS I CESSAMENTS

Número del document
:   2016/62


Data del document
:   03-12-2015

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ de 3 de desembre de 2015, de la consellera de Justícia, Administració Pública, Reformes Democràtiques i Llibertats Públiques, per la qual es nomenen els membres de l'Observatori sobre Justícia Gratuïta, derivat del Fòrum de Debat sobre la Justícia a la Comunitat Valenciana. [2016/62]  
L'article 5 del Decret 7/2015, de 29 de juny, del president de la Generalitat, pel qual determina les conselleries en què s'organitza l'Administració de la Generalitat, assigna a la Conselleria de Justícia, Administració Pública, Reformes Democràtiques i Llibertats Públiques les competències en matèria de justícia i reformes democràtiques.  
El Decret 103/2015, de 7 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, en l'article 19.2.a, atribuïx a la Direcció General de Justícia, entre altres, les funcions en matèria de relacions amb la justícia, infraestructures judicials, gestió i formació del personal, planificació de l'oficina judicial, justícia gratuïta i atenció a víctimes de delicte, i, en la lletra b de l'esmentat article, assigna a la Direcció General de Reformes Democràtiques les funcions d'impuls en matèria d'instruments que aprofundisquen en el desenvolupament democràtic a la Comunitat Valenciana.  
El Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, en l'article 10, preveu que corresponen a la Direcció General de Reformes Democràtiques les competències relatives a la reforma, revitalització i implantació de procediments per a garantir més qualitat democràtica de les institucions i el compliment dels fins d'interés general que legitimen la intervenció dels poders públics, la coordinació i gestió de mesures que propicien la instauració de sistemes addicionals d'exigència de responsabilitats polítiques, i la promoció dels drets i llibertats fonamentals reconeguts en la Constitució i en la resta de l'ordenament jurídic.  
  
Amb esta finalitat i en execució de les competències atribuïdes, la Resolució de 19 de novembre de 2015, de la consellera de Justícia, Administració Pública, Reformes Democràtiques i Llibertats Públiques (DOCV 7666, 26.11.2015), regula la composició i el funcionament del Fòrum de Debat sobre la Justícia a la Comunitat Valenciana, i s'hi preveu la subdivisió de l'esmentat fòrum en observatoris, els quals han de realitzar les seues activitats paral·lelament a este i tindran la consideració de grups de treball adscrits a la Conselleria de Justícia, Administració Pública, Reformes Democràtiques i Llibertats Públiques.  
Així mateix, en l'esmentada Resolució de 19 de novembre de 2015 s'establix que els membres dels observatoris han de ser professionals, especialistes o usuaris de cada una de les matèries; que el seu nomenament es realitzarà per resolució de la Conselleria, i que el règim jurídic serà el previst per als òrgans col·legiats en els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
D'acord amb el que s'ha dit anteriorment i amb el que disposa la disposició final primera del Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, resolc, a l'efecte del que disposa el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris:  
  
Primer  
Nomenar membres de l'Observatori sobre Justícia Gratuïta, derivat del Fòrum de Debat sobre la Justícia a la Comunitat Valenciana, les persones que s'indiquen a continuació:  
  
- Presidència: María Àngels García Vidal, directora general de Justícia.  
- Vocals:  
Begoña Duart Quiles, subdirectora general d'Entitats Jurídiques i Serveis al Ciutadà.  
Rosa Milleiro Otero, pel Consell Valencià de Col·legis d'Advocats.  
  
Laura Oliver Ferrer, pel Consell Valencià de Col·legis de Procuradors.  
José Antonio Gras Roselló, advocat coordinador de Presidència de la Generalitat.  
Rosa María López Sanz, pel Síndic de Greuges.  
  
L'Observatori disposarà d'un secretari que serà designat per la persona que ocupe la presidència entre els seus membres.  
  
Segon  
La finalitat de l'Observatori serà proposar recomanacions, modificacions normatives o bones pràctiques.  
Per a complir els seus encàrrecs, la persona que ocupe la presidència de l'Observatori establirà el calendari de sessions, el mètode de treball i, en general, decidirà tots aquells aspectes que considere necessaris perquè tinga bon fi.  
L'Observatori podrà reunir-se totes les vegades que considere convenient en la seu de la Conselleria de Justícia, Administració Pública, Reformes Democràtiques i Llibertats Públiques i podrà, així mateix, sol·licitar informes sectorials sobre determinades matèries, tant a la l'Administració de la Generalitat, en funció de les seues competències, com a altres òrgans i institucions que considere convenients.  
Una vegada finalitzats els seus treballs, que no podran prolongar-se més enllà de sis mesos, l'Observatori elevarà a la Conselleria de Justícia, Administració Pública, Reformes Democràtiques i Llibertats Públiques, a través de la Direcció General de Reformes Democràtiques, un informe en què es plasmaran les seues conclusions, amb el balanç de les tasques realitzades i les propostes oportunes.  
  
Tercer  
El secretari de l'Observatori exercirà de coordinador i, en contacte amb la Direcció General de Reformes Democràtiques, impulsarà les reunions i continguts atribuïts.  
El Servei d'Anàlisi i Impuls dels Drets, Llibertats i Desenvolupament Democràtic recopilarà i posarà a disposició dels membres de l'Observatori la documentació necessària.  
  
Quart  
El suport administratiu i tècnic que requerisca l'Observatori per al degut exercici de les seues funcions el prestarà la Conselleria de Justícia, Administració Pública, Reformes Democràtiques i Llibertats Públiques.  
  
Cinqué  
L'aplicació i el desenvolupament d'esta resolució no podrà tindre cap incidència en la dotació de tots i cada un dels capítols de despesa assignats a la Conselleria de Justícia, Administració Pública, Reformes Democràtiques i Llibertats Públiques i, en tot cas, haurà de ser atesa amb els seus mitjans personals i materials.  
  
Sisé  
Contra esta resolució, que posa fi a la via administrativa, es pot interposar un recurs contenciós administratiu en el termini de dos mesos comptador des de l'endemà de la publicació, davant del Tribunal Superior de Justícia de la Comunitat Valenciana, de conformitat amb el que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com en els articles 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, podrà interposar-se, potestativament, un recurs de reposició davant del mateix òrgan que va dictar l'acte que es recorre, en el termini d'un mes comptador des de l'endemà de la publicació, o qualsevol altre recurs que estime procedent per a la defensa dels seus interessos.  
  
València, 3 de desembre de 2015.- La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao.